《土木驿感兴和壁上诗》
明代·江源

客边怀抱未全宽，下马官亭暂解鞍。食肉岂知中野饿，拥貂谁念外边寒。

先皇幸虏金根远，壮士捐生铁骑单。回首不堪成俯仰，况逢摇落又秋残。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。